
CITROËN DS5 je tretja stvaritev v izboru vozil DS. Ponaša se s ponudbo neobičajnih rešitev na področju stila, oblikovanja in prefinjenosti in je prvo Citroënovo vozilo, ter prva limuzina na svetu, opremljena z izvedenko hibridnega dizelskega motorja Hybrid4. Tako kot njegova predhodnika DS3 in DS4 ponuja bolj radikalno izbiro na področju občutkov, ki jih vzbuja, še posebej dinamičnih. 

1 - Tipi motorjev

CITROËN DS5 je na voljo z izborom bencinskih, dizelskih in hibridnih dizelskih motorjev. 

Ti s sodobnimi tehnologijami opremljeni motorji, ki so zmogljivi in se ponašajo z velikim navorom, zagotavljajo izjemen užitek v vožnji ter so hkrati zelo varčni in okolju prijazni.

Moč bencinskih motorjev se giblje od 120 do 200 konjskih moči, medtem, ko se pri dizelskih motorjih giblje od 112 do 163 konjskih moči. Največja moč, ki jo doseže različica Hybrid4 pa znaša 200 konjskih moči. 
1.1 - Bencinski motorji: tehnologija oplemenitena z izvedenko THP 200

2 bencinski motorji, ki so na voljo na vozilu CITROËN DS5, so nastali v sodelovanju z družbo BMW Group®. Prostornina te družine motorjev, imenovanih "EP", znaša 1598 cm3. Opremljeni so s sodobnimi in učinkovitimi tehnologijami za zagotavljanje najugodnejšega razmerja v smislu ponujenih funkcij - užitka - porabe goriva. 

Motor THP 155: odlična kombinacija zmogljivosti, porabe in emisij, ki skupaj z avtomatskim menjalnikom daje prednost udobju

Po zaslugi neposrednega vbrizgavanja goriva in uporabe turbokompresorja novi motor THP 155 ponuja visokokakovostne zmogljivosti in hkrati majhno porabo goriva.

Največja moč, ki jo ponuja ta motor, znaša 115 kW (156 KM CEE) pri 5800 vrt/min. Največji navor 240 Nm doseže že pri 1400 vrt/min. Omenjena vrednost ostane konstantna do 4000 vrt/min. Ta značilnost zagotavlja ugodje v vožnji, ki je primerljivo z dizelskimi motorji družine HDi tako pri nizkem kot srednjem številu vrtljajev, še toliko bolj, ker je 156 Nm na voljo že od 1000 vrt/min dalje.

Pri kombinirani vožnji znaša poraba goriva pri vozilu DS5 s 6-stopenjskim avtomatskim menjalnikom 7,1 l/100 km (17-palčna platišča) ali 7,3 l/100 km (z 18 in 19-palčnimi platišči), emisija plina CO2 pa znaša 165 ali 169 g/km.

Motor THP 155 je opremljen z več tehničnimi posebnostmi, s pomočjo katerih lahko zagotavlja presenetljive zmogljivosti glede na svojo prostornino. Uporabljena tehnologija, primerljiva z zmanjševanjem prostornine motorjev (downsizing), ki se izvaja z dizelskimi motorji HDi znamke Citroën, prinaša pomembno prednost pred klasičnimi atmosferskimi motorji.

Motor THP (Turbo High Pressure) ima neposredno sekvenčno vbrizgavanje goriva s polnjenjem prek visokotlačne elektronske črpalke. V povezavi s turbopolnilnikom razpolaga ta mehanski sklop s sesalno odmično gredjo s stalnim variabilnim krmiljenjem ventilov.

Glavne posebnosti te različice so naslednje:


- Neposredno vbrizgavanje goriva, ki omogoča združitev večje specifične moči in manjšo porabo goriva. Visok tlak omogoča črpalka, ki je vgrajena na koncu sesalne odmične gredi. Njena maksimalna vrednost 120 bar omogoča vbrizgalnim šobam, da razpršijo zmes neposredno ob steni zgorevalne komore, kar omogoča homogeno porazdelitev. Kompresijsko razmerje se poveča na 10,5 proti 1.


Posebnost turbopolnilnika Twin-Scroll je zbiranje plinov v izpušnem kolektorju po parih valjev (1-4 in 2-3). 

To omogoča optimalno kombiniranje pretoka plinov za zagotavljanje reaktivnosti izredno učinkovite turbine in posledično občutno skrajšanje odzivnega časa. Turbina se lahko vrti s hitrostjo do 200.000 vrt/min in zagotavlja tlak, ki ga razbremenilni ventil elektronsko omejuje na 0,8 bara. Kompresijsko polnjenje je na voljo že od 1000 vrt/min dalje.


- Glava motorja z dvema odmičnima gredema, ena je sesalna gred z variabilnim krmiljenjem ventilov. Omenjeno spreminjanje omogoča izboljšanje navora, ki je na voljo pri nizkem številu vrtljajev, ter optimizacijo porabe in emisije izpušnih plinov.


- Oljna črpalka z nadzorovanim pretokom zagotavlja najbolj ustrezno stopnjo mazanja, ki je potrebna za optimalno delovanje mehanskih sklopov. Sistem mazanja poleg tega dopolnjuje oljni hladilnik s tekočinskim hlajenjem, ki je vgrajen v filter in ga upravlja krmiljeni termostat za hitrejše ponovno ogrevanje in uravnavanje ustrezne temperature, vključno pri zelo visokih obremenitvah.

· Dvodelno ohišje motorja z blokom motorja in okrovom ležajev iz aluminija zagotavlja izjemno trdnost ohišja in zmanjšanje hrupa.

Motor THP 200: brezkompromisen mehanski sklop, ki se ponaša z izjemnimi lastnostmi

CITROËN DS5 THP 200 razpolaga z motorjem, ki preseneča z izjemnimi lastnostmi, s katerimi se ponaša. Na področju, kjer je pogosto treba delati kompromise, ponuja motor THP 200 istočasno veliko moč, velik navor v širokem območju vrtljajev, ustrezno raven hrupa, nizko emisijo CO2 in nizko porabo goriva ter najvišjo stopnjo ugodja.

Motor THP 200 dopolnjuje izbor bencinskih motorjev vozila DS5.

Z največjo močjo 147 kW CEE (ali 200 KM po normi CEE), ki je na voljo v območju med 5500 do 6800 vrtljajev na minuto (to je specifično močjo 92 kW na liter ali 125 KM/l), predstavlja ta mehanski sklop zgled v svoji kategoriji. Ta velika moč zato ne škoduje ugodju. Tako največji navor znaša 275 Nm. Ta vrednost je na voljo v širokem območju vrtljajev motorja, ki se giblje od 1700 do 4500 vrt/min. 

Pri vozilu, opremljenem s 6-stopenjskim ročnim menjalnikom in izključno z 19-palčnimi platišči, sta pri kombinirani tako poraba goriva kot emisija CO2 na izredno konkurenčni ravni in znašata prva 6,7 l/100 km ter 155 g CO2 na km.

Posebnost te različice motorja THP 200 je združitev sodobnih tehnologij. Tu bi si veljalo še posebej zapomniti naslednje točke:

· Neposredno vbrizgavanje bencina

Prednost neposrednega vbrizgavanja je zagotoviti boljše zgorevanje z natančnejšim vbrizgavanjem in odmerjanjem količine goriva ter zmanjšanje nezgorelega goriva z bolj usmerjenim vbrizgavanjem. Posledica tega je boljše zgorevanje, ki prispeva k nižji emisiji škodljivih plinov in k manjši porabi goriva. Največji tlak vbrizgavanja znaša 120 barov.

Kompresijsko razmerje ostaja pri vrednosti 10,5:1, ki predstavlja najboljši kompromis med zmogljivostmi in emisijami.

· Variabilno krmiljenje sesalne in izpušne odmične gredi

Variabilno krmiljenje obeh odmičnih gredi motorja THP 200 poteka preko naprav za prestavljanje na koncih odmičnih gredi, ki sta električno krmiljeni neodvisno ena od druge. To spreminjanje omogoča optimizacijo navora pri nizkem in srednjem številu vrtljajev ter zagotavljanje moči pri najvišjem številu vrtljajev. 

· Variabilno odpiranje sesalnih ventilov

Uporabljena tehnologija omogoča postopno spreminjanje odpiranja dveh sesalnih ventilov. Odpiranje se lahko spreminja od 1 do 10 mm za spreminjanje količine zmesi, ki se vbrizgava v posamezni valj. To odpiranje je odvisno od več parametrov, kot so število vrtljajev motorja in položaj pedala za plin. Cilj je zmanjšati pojav črpanja batov in s tem izboljšati termodinamični izkoristek. 

Združitev variabilnega krmiljenja odmičnih gredi z variabilnim odpiranjem sesalnih ventilov tako prispeva k 6 % nižji porabi goriva in s tem tudi nižjim emisijam CO2.

· Turbopolnilnik Twin Scroll

Tako kot pri motorju THP 155 tehnologija Twin-Scroll zbira v izpušnem kolektorju pline po parih valjev (valji št. 1-4 in 2-3). 

To omogoča optimalno kombiniranje pretoka plinov za zagotavljanje reaktivnosti izredno učinkovite turbine in za približno 20 Nm dodatnega navora pri nizkem številu vrtljajev in s tem skrajšanje odzivnega časa. Kompresijsko polnjenje je na voljo že od 1000 vrt/min dalje. Turbina kompresorja se lahko vrti s hitrostjo do 200.000 vrt/min in zagotavlja najvišji tlak, ki ga razbremenilni ventil elektronsko omejuje na 1,2 bara. Tehnologija twin-scroll omogoča tudi enakomernejšo kompresijo v valjih, s čimer se zmanjša poraba goriva in emisija, ter večjo moč pri visokem številu vrtljajev, in sicer za približno petnajst kW (20 KM).

· Oljna črpalka z nadzorovanim tlakom in pretokom

Princip je uravnavanje tlaka in pretoka črpalke glede na število vrtljajev motorja za doseganje čim večje učinkovitosti. Ta regulacija odpravlja razlike, povezane s temperaturo olja, predvsem v hladnem stanju, in črpalki omogoča manjšo porabo energije.

Ta nadzor zmanjša porabo za približno od 1-2 % Sistem mazanja poleg tega dopolnjuje oljni hladilnik s tekočinskim hlajenjem, ki je vgrajen v filter in ga upravlja krmiljeni termostat za hitrejše ponovno ogrevanje in uravnavanje temperature na ustrezni stopnji, vključno pri zelo visokih obremenitvah.

· Odklopna vodna črpalka

Odklopna vodna črpalka prispeva k manjši porabi energije, potrebne za njeno delovanje. Omogoča vzdrževanje temperature hladilne tekočine v območju najboljšega izkoristka. Ta tehnologija prispeva k nižji porabi goriva za približno 1 %.

· Zvočna barvitost s sistemom Sound System

Zvok, ki ga proizvaja motor THP 200, je bil posebej obdelan. Pri obdelavi zvoka so sodelovali tudi akustiki. K prijetnejšemu zvoku prispeva tehnologija "Sound System", ki v določenih pogojih uporabe spremeni raven hrupa, ki ga proizvaja motor THP 200.

Sound System prispeva k drugačni zvočni barvitosti med pospeševanji. Tako kot pri glasbilu vibracijska membrana, povezana s sesalnim vodom, prispeva k posebnemu, bolj zamolklemu zvoku med pospeševanji. K nastanku in ojačitvi tega zvoka pripomore podtlak znotraj posebne akustične cevi. Pri potovalni hitrosti, je dušenje hrupa spet normalno za čim večje udobje potnikov v vozilu.

1.2 - Pravi zgled na področju dizelskih motorjev: tehnologija HDi

CITROËN kot predhodnik na področju tehnologije neposrednega vbrizgavanja na dizelskih motorjih, ki se trži od konca leta 1998 dalje, je to tehnologijo uvedel na celotnem izboru svojih vozil z dizelskimi motorji. Stalne izboljšave omogočajo znamki, da ostaja na najvišji ravni pri proizvodnji avtomobilov.

CITROËN DS5 ponuja dve različici, HDi 110 ali HDi 160, obe v kombinaciji s filtrom sajastih delcev.

Motor e-HDi 110: manjša emisija CO2 (114 g/km) in sistem Stop&Start za več ugodja

Različica e-HDi 110 pri vozilu DS5 ponuja presenetljive zmogljivosti z nizkimi emisijami CO2, v povezavi s sistemom Stop&Start. Nastavitve na tej različici s sistemom, ki omogoča počasno premikanje vozila (ali tako imenovano lezenje) pri manevriranju in s hitrejšim prestavljanjem, prispevajo k večji dinamičnosti, ki je lahko še bolj izrazita ob uporabi športnega načina vožnje na menjalniku. Na motorju, ki je vgrajen v številne modele blagovne znamke, od vozila CITROËN C3 do C5, so bile ob njegovem prehodu na normo proti onesnaževanju EURO V, izvedene številne predelave zaradi zmanjšanja njegovega ekološkega odtisa in izboljšanja njegovih funkcij. Pri prostornini motorja 1560 cm3 in moči 82 kW CEE (112 KM) pri 3750 vrt/min, znaša največji navor pri 2000 vrt/min 270 Nm (285 s funkcijo overboost, ki je začasno na voljo pri močnih pospeških).

Spremembe, ki so bile izvedene na tem mehanskem sklopu (znižanje kompresijskega razmerja na 16 proti 1, zvišanje tlaka v skupnem vodu (common rail) na 1650 barov, nove vbrizgalne šobe s 5 izvrtinami, nov ventil EGR, novi bati, itd.) so pripomogle k manjši porabi goriva in nižji emisiji CO2  ter k izboljšanju moči in tudi k razpoložljivemu navoru.

V kombinaciji z mikrohibridno tehnologijo e-HDi in 6-stopenjskim robotiziranim mehanskim menjalnikom znaša poraba goriva pri kombinirani vožnji 4,4 l/100 km, emisija CO2 pa 114 g/km.

Motor HDi 160: močan in varčen

Motor HDi 160 združuje prvovrstne zmogljivosti in nizko porabo goriva. Ta motor, ki je že na voljo na nekaterih modelih znamke Citroën (DS5, C5 in C8) z gibno prostornino 1997 cm3, je opremljen s sistemom skupnega voda 3. generacije, ki lahko zagotavlja tlak do 2000 barov. Njegova največja moč znaša 120 kW (163 KM) pri 3750 vrt/min, medtem ko največji navor 340 Nm razvije v območju od 2000 do 3000 vrt/min. 

Na voljo sta dva 6-stopenjska menjalnika. Pri izvedenki z ročnim menjalnikom znaša poraba goriva po standardiziranih predpisih za kombinirano vožnjo 5,9 l/100 km (pri 16 in 17- palčnih platiščih) oziroma 5,1 l/100 km (pri 18 in 19-palčnih platiščih) z emisijami CO2, ki znašajo 129 in 133 g/km. Pri izvedenkah, opremljenih z avtomatskim menjalnikom, znašajo te vrednosti 5,9 l/100 km in 154 g CO2/km (pri 17- palčnih platiščih) in 6,1 l/100 km ter 158 g CO2/km pri vozilih s še večjimi platišči. 

1.3 - Mikrohibridna tehnologija e-Hdi: najučinkovitejši sistem na tržišču

Mikrohibridni sistem e-HDi je na vozilu CITROËN DS5 povezan z motorjem HDi 110 in 6-stopenjskim robotiziranim mehanskim menjalnikom.

Ta mikrohibridna tehnologija, ki je najboljša na trgu, ponuja številne prednosti: tiho delovanje, hitra odzivnost, vzdrževanje delovanja opreme v vozilu in delovanje v temperaturnem območju vse do -5 °C.

Ta tehnologija temelji na funkciji Stop&Start druge generacije. Slednja vedno razpolaga s kombiniranim alternatorjem-zaganjalnikom ali s kombiniranim zaganjalnikom z izboljšanimi zmogljivostmi. Tako znaša moč, ki je v primerjavi s prvo različico večja za 70 %, 2,2 kW in zdaj vključuje še močnostno elektroniko.

Hiter in tih zagon se izvede v 400 ms, kar je za skoraj polovico prej kot pri običajnem zaganjalniku. 

Hrupa ni, ker se namesto zobniškega prenosa, ki je značilen za klasične zaganjalnike, uporablja jermen. 

K odsotnosti vibracij ob zagonu in ob prehodu motorja v stanje pripravljenosti prispeva uporaba dvomasnega vztrajnika motorja, neprepustnega dozirnika za zrak in hitrejše doseganje vrtljajev prostega teka.

Pomožni omrežni sistem v vozilu e-booster omogoča zvišanje napetosti alternatorja s pomočjo super kondenzatorjev ob začasni zaporedni povezavi z akumulatorjem. Sistem zagotavlja več prednosti:

· povečanje posredovane energije za izboljšanje zmogljivosti ponovnega zagona pri temperaturah do -5 °C;

· pomoč napajalnemu omrežju v vozilu, ki popolnoma ohranja raven oskrbe z energijo med zaganjanjem in tako omogoča nemoteno delovanje žarometov, brisalcev stekla in radia ...;

· funkcija za optimizirano polnjenje akumulatorja in super kondenzatorjev z rekuperacijo energije pri dvigu noge s pedala in pri zmanjševanju hitrosti z rahlo večjim zaviranjem z motorjem.

CITROËN DS5 je sicer opremljen z zaprtim akumulatorjem, ki lahko vzdrži do 600.000 ciklov ponovnih zagonov. 

Poleg sistema Stop & Start so bile za zmanjšanje porabe goriva in emisije CO2 na vozilu DS5 izvedene številne prilagoditve: poglavitne so vgradnja pnevmatik z zelo nizkim kotalnim uporom, odprtine za zrak s prilagodljivim odpiranjem, zaščita na podvozju ter aerodinamični deflektorji. 

2 - DS5: prvo Citroënovo vozilo, ki se ponaša s tehnologijo Hybrid4

CITROËN DS5 je vozilo, na katerem znamka prvič uvaja tehnologijo Hybrid4, to je pogonski sklop popolnega hibrida, ki združuje zmogljivosti dizelskega motorja HDi in učinkovitost električnega pogona. Gre za 'užitkarski' hibrid, pri katerem lahko občutimo moč (200 KM, 4-kolesni pogon, mestna vožnja na električni pogon, funkcija za povečanje moči pri pospeševanju) ob zelo nizkih emisijah CO2 (99 g/km).

Tehnologija Hybrid4, ki vključuje dizelski in električni pogon, je omogočila združitev prednosti obeh varčnih tehnologij, z motorjem z notranjim zgorevanjem iz družine HDi in z električnim motorjem, ki ne porabi nič goriva in, ki ne ustvarja izpustov CO2 ter škodljivih delcev v ozračje.

Prvo hibridno vozilo znamke ponuja izjemno kombinacijo, ki vključuje spoštovanje do okolja (3,8 l/100 km, 99 g CO2 na kilometer) z izjemno zmogljivostjo, ki lahko doseže do 200 KM.

Izbira hibridnega vozila predstavlja pravi preobrat na področju porabe goriva in CO2. V primerjavi z enako zmogljivim dizelskim motorjem je poraba goriva pri mestni vožnji nižja za približno od 30 do 35 %. Pri vožnji na odprti cesti pa se ta giblje med 10 in 15 %.

Pri povprečni vožnji po mestu je lahko motor z notranjim zgorevanjem ugasnjen več kot 50 % trajanja potovanja.

Izbrana namestitev, ki temelji na vzporedno delujočih sistemih, kjer motor z notranjim zgorevanjem poganja prednji kolesi, električni motor pa zadnji kolesi, ponuja tudi možnost vožnje na 4-kolesni pogon, ne da bi se ji bilo treba ukvarjati s problematiko, povezano z namestitvijo klasičnega sistema. Odsotnost pogonske gredi med obema premama ne vpliva na velikost potniškega prostora. Vse informacije med motorjem z notranjim zgorevanjem in električnim delom na zadnji strani potekajo po kabelskih povezavah. 

Pri razvijanju sistema Hybrid4 je skupina PSA Peugeot Citroën prijavila več kot 300 patentov. 

Tehnologija Hybrid4 omogoča različne načine vožnje s ponudbo štirih vrst vožnje, prilagojenih različnim željam in potrebam:

· Način AUTO, ki se bo najbolj pogosto uporabljal za sproščujočo in varčno vožnjo,

· Način ZEV (brez emisij), ki poganja DS5 samo z uporabo električnega motorja,

· Način 4WD, s stalnim 4-kolesnim pogonom, 

· Način SPORT, ki omogoča bolj dinamično delovanje.

2.1 - Hybrid4: dva motorja za hibridni pogonski sklop

CITROËN DS5 Hybrid4 razpolaga s pogonskim sklopom popolnega hibrida (Full Hybride), ki je opremljen z dvema motorjema, dizelskim motorjem z notranjim zgorevanjem spredaj in z električnim motorjem, nameščenim na zadnji premi. 


• Motor HDi 160 

Od različice HDi 160, ki je sicer na voljo v izboru vozil DS5, se razlikuje le po nekaj tehničnih posebnosti in nastavitvah, ki so bile izvedene, da bi bil čim bolj v skladu z definicijo izvedenke Hybrid4. Moč, ki jo razvije pri 3850 vrt/min, ostaja nespremenjena na 120 KW (163 KM CEE). Največji navor 300 Nm je stalno na voljo v območju od 1750 do 3500 vrt/min.

Izbira tega motorja je popolnoma v skladu z zahtevami vozila DS5 in dopolnitev z električnim motorjem omogoča idealno kombinacijo med pridobljenimi zmogljivostmi in porabo goriva. Pri spuščenem pedalu za plin se motor z notranjim zgorevanjem lahko zaustavi, če je hitrost nižja od 70 km/h.

Tako kot vse izvedenke vozila CITROËN DS5, je tudi izvedenka Hybrid4 opremljena s pametnim sistemom proti spodrsavanju pogonskih koles, povezanim s sistemom za nadzor stabilnosti vozila (ESP).

.

          • Električni motor

Elektromotor je sinhronega tipa s stalnim magnetom. Poganja zadnja kolesa in je nameščen na sredini posebne zadnje preme z več vodili. Lahko deluje v temperaturnem območju od – 30 do + 80 °C in razvije nazivno moč 20 kW ali 30 KM CEE v območju vrtljajev od 1290 do 7500 vrt/min. Maksimalna moč znaša 27 kW ali 37 KM CEE. Največji navor 100 Nm (v konicah 200 Nm) je stalno na voljo v območju od 0 do 1290 vrt/min. 

Moč se prenaša na zadnja kolesa prek reduktorja s prenosnim razmerjem 7,46.

Električni motor lahko poganja DS5, v načinu na izključno električni pogon do 60 oziroma 70 km/h glede na izbrani način vožnje. Prenos na zadnja kolesa nadzoruje sistem za krmiljenje spodrsavanja koles, povezan s sistemom za nadzor stabilnosti vozila (ESP). 

Lahko deluje do hitrosti 120 km/h, ko se izklopi prek zobniške sklopke, vgrajene v reduktor za zmanjšanje mehanskih izgub pri visoki hitrosti. 

Nominalna vrednost 20 kW je na voljo v vseh načinih uporabe. Največja moč 27 kW je za maksimalno učinkovitost na voljo pri prestavljanju in v športnem načinu vožnje (SPORT). Ta moč 27 kW je na voljo tudi za polnjenje visokonapetostnih akumulatorjev v fazah rekuperacije energije.

• Združitev motorja z notranjim zgorevanjem in električnega motorja

Maksimalna razpoložljiva moč znaša 147 kW (ali 200 KM). Na voljo je v športnem načinu vožnje (SPORT) z združitvijo največjih moči obeh motorjev. Pri hitrosti, višji od 120 km/h se električni motor izklopi.

 Najvišji razpoložljivi navor znaša približno 450 Nm. Dejanski vrtilni moment na kolesih mora upoštevati prestavna razmerja (spredaj je možnih 6, zadaj pa eno samo, nespremenljivo). 

2.2 - Različni načini delovanja

Ena od prednosti hibridnega sistema pri vozilu CITROËN DS5 je v tem, da razpolaga s štirimi različnimi načini delovanja, prilagojenih različnim potrebam: način Auto, varčen način, usmerjen v udobje in brezskrbnost, način Sport, usmerjen v dinamičnost in zmogljivost, način 4WD, 4-kolesni pogon za vožnjo v ekstremnih razmerah in način ZEV za vožnjo po mestih brez emisije CO2 in brez hrupa. 

• Način AUTO: za sproščujočo in ekološko vožnjo

Način AUTO omogoča samodejno upravljanje hibridnega pogonskega sklopa, ki zagotavlja varčnost, udobje, tišino in brezskrbnost.

Poleg sproščene vožnje ta način omogoča po mestu tudi vožnjo na povsem električni pogon zahvaljujoč rekuperaciji energije pri vsakem upočasnjevanju. 

Merilnik moči, ki vozniku kaže, ali troši energijo oziroma jo pridobiva, spodbuja k še bolj varčni vožnji.

Ta način, ki se samodejno vključi ob zagonu DS5, je način, ki se najpogosteje uporablja. S posebnimi sprogramiranimi pravili delovanja prispeva k optimizirani porabi goriva.

Pri vklopljeni prestavi za vožnjo naprej ali nazaj način AUTO omogoča večino časa upravljanje vozila samo na električni pogon. Ko so izpolnjeni določeni pogoji, je funkcija počasnega premikanja vozila (ali tako imenovano lezenje) na voljo tudi pri delujočem motorju. Vozilo deluje samo na elektriko pri rahlem pospeševanju do hitrosti 70 km/h, glede na napolnjenost  akumulatorjev. 

Ta način razpolaga s pravili prestavljanja robotiziranega mehanskega menjalnika, ki dajejo prednost varčni porabi goriva. Tudi vrednosti pedala za plin so sprogramirane v skrbi za čim manjšo porabo goriva. Pri prestavljanju se vklopi električni motor, da bi bila nastala prekinitev navora čim manj zaznavna za čim večje udobje potnikov. 

Med upočasnjevanjem motor z notranjim zgorevanjem običajno ugasne pri hitrosti, nižji od 70 km/h. Električni motor se samodejno izklopi pri hitrosti nad 120 km/h.

Maksimalna razpoložljiva moč znaša 120 kW.

• Način SPORT: za dinamično vožnjo s povečanjem moči ob uporabi električnega pogona 

Izbira načina SPORT s pomočjo vrtljivega gumba na osrednji konzoli omogoča bolj dinamično vožnjo z uporabo dodatne električne moči. 

Pri tem načinu so sprogramirane vrednosti pedala za plin bolj usmerjene v zmogljivost. Pravila prestavljanja na menjalniku dajejo prednost dinamičnosti z zakasnitvijo prestavljanja v višjo prestavo in z zadrževanjem izbrane prestave. 

To je način, ki zagotavlja vozilu DS5 Hybrid4 najboljše rezultate na področju pospeševanja. 

Tako kot v načinu AUTO tudi v tem načinu pri prestavljanju priskoči na pomoč električni pogon. Način SPORT omogoča ustavitev motorja z notranjim zgorevanjem ob zaustavitvi vozila, toda motor se v trenutku ponovno zažene, da zagotovi največjo moč v najkrajšem možnem času. 

Način SPORT zagotavlja največjo moč z združitvijo moči motorja z notranjim zgorevanjem in električnega motorja. Električni motor pri pospeševanju zagotavlja dodatno moč (20 kW ali 27 konjskih moči, stalno na voljo pri visokih obremenitvah, in 27 kW ali 37 konjskih moči, na voljo začasno), ki dopolnjuje moč motorja z notranjim zgorevanjem (z maksimalno močjo 120 kW ali 163 konjskih moči). Maksimalna moč lahko doseže 147 kW, oziroma 200 KM CEE. 

Poleg tega je na voljo navor, ki ga na prednjih kolesih zagotavlja motor z notranjim zgorevanjem (do 300 Nm) in navor, ki ga na zadnjih kolesih zagotavlja električni motor (stalno 100 Nm in 200 Nm v konicah).

• Način 4WD: za brezskrbno vožnjo v vsakem vremenu

Način 4WD izboljša varnost in omogoča izhod iz kritičnih situacij na spolzkih, zasneženih ali poledenelih cestah s pomočjo boljšega oprijema. Ta način omogoča speljevanje na klancu z naklonom do 25 %.  
Način 4WD (Four Wheel Drive ali 4-kolesni pogon) stalno zagotavlja pogon na prednjih kolesih, kjer je v uporabi motor z notranjim zgorevanjem, skupaj s pogonom na zadnjih kolesih z uporabo elektromotorja. Zaradi boljše učinkovitosti motor z notranjim zgorevanjem stalno deluje.

Vozilo lahko neprekinjeno deluje na 4-kolesni pogon celo takrat, ko akumulatorske baterije sistema Hybrid4 dosežejo minimalno raven napolnjenosti. V tem primeru kombiniran alternator-zaganjalnik sistema Stop&Start zagotovi do 8 kW moči  za pogon zadnjih koles in tako neprekinjeno vožnjo na 4-kolesni pogon. 

Maksimalna razpoložljiva moč znaša 140 kW.

• Način ZEV: za vožnjo po mestu brez emisij

Način ZEV (Zero Emission Vehicle) je način, ki omogoča vožnjo izključno na elektriko. 

Razpoložljiva avtonomija je neposredno povezana s stanjem napolnjenosti sklopa akumulatorskih baterij v trenutku izbire tega pogona. Pri napolnjenih akumulatorskih baterijah in normalnih voznih razmerah lahko znaša avtonomija do 4 km. Način ZEV je na voljo do hitrosti 60 km/h. Pri višji hitrosti se ponovno zažene motor HDi. Ko akumulatorske baterije ne morejo več zagotavljati vožnje v načinu ZEV, se povsem neopazno ponovno zažene motor z notranjim zgorevanjem. 

Sistem se samodejno vrne v način AUTO še v naslednjih situacijah: 

· močno pospeševanje,

· vključitev ogrevanja stekla (za odstranitev ledu ali rose s stekla),

· nadmorska višina nad 2500 m,

· ko je temperatura pri zagonu nižja od 0 °C in je ogrevanje potniškega prostora bolj pomembno ... 

Pri delovanju sistema Hybrid4 v posameznem načinu opravljajo svojo funkcijo naslednji elementi:
	Način


	Motor

HDi 160
	Elektromotor
	Povečanje moči z električnim pogonom
	Lezenje izključno na električni pogon
	Stop&Start
	Vožnja izključno na električni pogon 
	Razpoložljiva električna 

moč
	Maksimalna razpoložljiva moč



	Auto


	X
	X
	-
	X
	X
	največ 70 km/h
	20 kW
	120 kW

	SPORT


	X
	X
	X
	-
	X
	-
	27 kW
	147 kW

	4WD


	X
	X
	X
	-
	-
	-
	20 nato 8 kW
	140 kW

	ZEV


	-
	X
	-
	X
	-
	največ 60 km/h 
	20 kW
	20 kW


2.3 - Informacije, posredovane vozniku in potnikom

Zagon motorja je potrjen s prižigom kontrolne lučke READY na instrumentni plošči skupaj z zvočnim signalom. Voznik in potniki imajo na voljo tri vire informacij: na osrednjem zaslonu, na instrumentni plošči in na prikazovalniku podatkov na vetrobranskem steklu. 

Te informacije spodbujajo k bolj premišljeni uporabi pogonskega sklopa Hybrid4, še posebej z merilnikom moči, ki nam kaže, ali se energija bodisi troši ali pridobiva. 

Na osrednjem zaslonu so informacije na voljo na 2 straneh. 

Prva prikazuje izbrani način delovanja s silhueto vozila, ki prikazuje pretok energije med motorjem z notranjim zgorevanjem, elektromotorjem in sklopom akumulatorskih baterij s prikazom stanja napolnjenosti slednjega. 

Ob izklopu motorja z notranjim zgorevanjem se prikaže informacija "Zero Emission".

Druga stran vsebuje graf, ki prikazuje povprečno porabo goriva v petminutnih razmakih zadnje pol ure uporabe. Na voljo je tudi odstotek "Hybrid Use", ki kaže povprečni čas izkoriščanja električne energije glede na skupni čas uporabe vozila DS5 na določeni poti.

 Instrumentna plošča izvedenke Hybrid4 ponuja informacije, značilne za to izvedenko:

Na levi strani je merilnik moči, ki kaže moč polnjenja akumulatorskih baterij med zmanjševanjem hitrosti in zaviranjem ter odstotek zaloge moči, ki se uporablja pri pospeševanjih. 

Na eni od strani v spustnem meniju na desni strani je prikazana poenostavljena shema pretokov med motorjem z notranjim zgorevanjem in elektromotorjem, akumulatorsko baterijo in prednjo ter zadnjo premo. Simboliziran akumulator prikazuje stanje napolnjenosti. Lahko je prikazan tudi napis "Zero Emission". 

Ko vozilo deluje na električni pogon, se na prikazovalniku projiciranih informacij na vetrobranskem steklu spremeni barva informacije za hitrost vozila iz bele v modro, ki dodatno spodbuja k ekološko naravnani vožnji. 

2.4 - Zmanjšanje porabe goriva in emisij CO2

Uvedba tehnologije Hybrid4 na vozilu CITROËN DS5 je omogočila znižanje porabe goriva in emisij CO2 v povprečju za več kot 20 %.

Ob sicer nespremenjenih drugih značilnostih homologirane vrednosti porabe goriva in emisije CO2 pri kombinirani vožnji, ki so že tako odlične pri izvedenki z motorjem HDi 160 s šeststopenjskim mehanskim menjalnikom (4,9 l/100 km in 129 g CO2 na kilometer), zdaj dosegajo 3,8 l/100 km in 99 g CO2 na kilometer, kar predstavlja približno 23 % znižanje. 

Pri mestni vožnji je poraba goriva nižja za 38 % (3,9 l/100 km v primerjavi s 6,3). 

Če razčlenimo spremembe med izvedenko vozila DS5 z motorjem z notranjim zgorevanjem HDi 160 in izvedenko DS5 s sistemom Hybrid4, so spremembe v porabi naslednje (zaokrožene vrednosti):

 Izvor spremembe





Razlika v porabi (%)

· Dodatna masa zaradi sestavnih delov hibridnega sistema:


+ 3

· Druge izgube (električna pretvorba, prenos na zadnjih kolesih):

+ 6

· Optimizacija vozila (aerodinamičnost):



 - 8

· Prekinitev delovanja motorja med delovanjem:


 - 6

· Vožnja samo na električni pogon:




 - 5

· Polnjenje akumulatorja pri upočasnjevanju in zaviranju:

 - 16

· Drugi viri porabe (povečanje moči, pomoč pri prestavljanju):
 + 3



2.5 - Sestavni deli in njihova namestitev

Različni sestavni deli izvedenke Hybrid4 se nahajajo na prednji in na zadnji premi. 

Na prednji premi je nameščen motor HDi 160 s posebnim sistemom Stop&Start in 6-stopenjskim robotiziranim mehanskim menjalnikom.

Namesto prečnega torzijskega droga, kot ga imajo ostale izvedenke vozila DS5, ima zadaj posebno premo z več vodili. Ta zgradba zadnje preme omogoča vgradnjo električnega motorja z reduktorjem na njeno sredino. Na zadnjem delu vozila so nameščene tudi visokonapetostne akumulatorske baterije, ki napajajo električni motor in nadzorna enota, ki upravlja delovanje sistema. 
• Sklop akumulatorskih baterij

Napajanje električnega motorja sistema Hybrid4 zagotavlja sklop visokonapetostnih akumulatorskih baterij s skupno zmogljivostjo 1,2 kWh. Uporabljena tehnologija z nikelj-metal-hidridnimi akumulatorji ponuja najboljši kompromis med zanesljivostjo, vzdržljivostjo, enostavnim polnjenjem in neobčutljivostjo na delna polnjenja. Sklop akumulatorskih baterij je sestavljen iz 168 celic, napetosti od 150 do 270 V. Njihova zmogljivost pri izključno električnem delovanju znaša 5,5 Ah. Z napolnjenimi akumulatorskimi baterijami lahko izključno z električnim pogonom prevozimo do največ 4 km razdalje. Za zagotavljanje polnjena akumulatorskih baterij med zaviranjem in funkcije za začasno povečanje moči lahko te baterije proizvedejo do največ 31 kW moči. 

Hlajenje sklopa zagotavlja vgrajen prezračevalni sistem, ki je povezan s sistemom za klimatiziranje potniškega prostora.

Ta sklop akumulatorskih baterij je namenjen oskrbi električnega motorja sistema Hybrid4. 

Za napajanje ostalih električnih funkcij vozila DS5 je na voljo običajen akumulator.

• Polnjenje sklopa akumulatorskih baterij in rekuperacija energije

Sklop visokonapetostnih akumulatorjev se polne na dva različna načina. V glavnem medtem, ko deluje motor z notranjim zgorevanjem, vendar tudi medtem, ko vozilo DS5 Hybrid4 upočasnjuje ali zavira. 

Največja vrednost, ki se lahko pridobi pri rekuperaciji energije ob dvigu noge s pedala za plin ali ob zaviranju, znaša 34 kW. Pri tem pride do naravne upočasnitve, ki znaša približno 1 m/s2, v primerjavi z 0,2 do 0,3 m/s2 pri klasičnih motorjih. Z vidika porabe energije je tako pridobljena energija brezplačna. Druga prednost tega polnjenja je učinkovitejše zaviranje z motorjem, ki ugodno vpliva na življenjsko dobo zavornega sistema.

Polnjenje akumulatorskih baterij krmili električna nadzorna enota. Čas polnjenja je odvisen od uporabe vozila. Za popolno napolnitev je treba računati približno 2 do 6 minut.

• Elektronska nadzorna enota

Elektronska nadzorna enota ali PTMU (Power Train Management Unit) kot glavni del sistema Hybrid4 samostojno in na neopazen način upravlja delovanje obeh motorjev.

Ta nadzorna enota v prvi vrsti razpolaga s številnimi viri informacij za upravljanje sistema Hybrid4. Deluje pod napetostjo od 150 do 270 V (enosmerna napetost). Električno moč nadzirata 2 dela. Inverter, ki uravnava tok z akumulatorskega sklopa. Vgrajen pretvornik, ki pretvarja napetost 200 V z akumulatorskega sklopa v napetost 12 V za napajanje omrežja v vozilu. Ta nadzorna enota je nameščena na zadnjem delu vozila DS5 in je opremljena s sistemom za vodno hlajenje.

• Sistem Stop&Start

Sistem Stop&Start na vozilu CITROËN DS5 Hybrid4 je podoben tistemu, ki je vgrajen v modele vozil znamke Citroën z motorjem e-HDi. Posebnost tega alternatorja-zaganjalnika je v zmogljivosti, ki jo ponuja. Njegova moč znaša 8 kW  z največjim navorom 52 Nm.  Za zagon motorja je v uporabi pogonski jermen. Prenosno razmerje znaša 2,3 : 1.  

V načinu 4-kolesnega pogona se lahko prek nadzorne enote vsa moč z alternatorja-zaganjalnika posreduje na zadnja kolesa. Ta posebnost omogoča neprekinjeno delovanje v načinu 4-kolesnega pogona, celo takrat, ko pogonski akumulatorji (sklop akumulatorskih baterij) tega ne dopuščajo več. Sistem Stop&Start pri vozilu DS5 nima več funkcije za povečanje moči "e-Booster", saj glede na moč, ki jo ponuja, ni dovolj koristna.

3 - Optimizirana zgradba

Vozilo CITROËN DS5 je zasnovano na platformi 2 skupine PSA Peugeot Citroën. Uporabljena platforma je tista, ki se uporablja pri vozilih srednjega razreda, kot so C4, DS4 in C4 Picasso. Za zadostitev zastavljenih ciljev glede zunanjih dimenzij in notranje prostornosti je bila pri DS5 uporabljena različica z daljšo medosno razdaljo (2727 mm). Tako prednji, kot zadnji kolotek sta širša v primerjavi s C4 (s 40 na 50 mm spredaj in z 80 na 100 mm zadaj). Sedeži so nameščeni višje od tal, nekje med vozilom C5 in C4 Picasso, in dajejo drugačen pogled na cesto. Oči potnikov so 40 mm višje kot v C5, vendar tudi 80 mm nižje kot vozilu C4 Picasso. Dobljeni rezultati ponujajo zanimivo kombinacijo: voznikovo mesto v stilu kupeja, ki ga poudarja bolj navpično postavljen volan, pogled na cesto, ki je bistveno višji kot pri slednjih dveh vozilih, z bolj izkoriščeno zgradbo, ki ponuja prostorno notranjost v primeri z zunanjimi merami. Prostornost na zadnjih sedežih in prostornina prtljažnika sta enaki kot pri vozilu C5. 

Ta kompaktnost koristi tako med vožnjo po mestu kot tudi pri dinamični vožnji z vozilom DS5.

4 - Podvozje


• Preme, prilagojene dinamiki vozila DS5

DS5 je kot ostali modeli, ki so zasnovani na tej platformi, spredaj opremljen z McPhersonovo prednjo premo, zadaj pa s prečnim torzijskim drogom. 

Zaradi zadnjih, postrani vgrajenih amortizerjev, ki so enaki kor pri vozilu C4 Picasso, ni okrnjena prostornina prtljažnika. Najmanjša širina med blatnikoma (1202 mm) omogoča neoviran prevoz večjih predmetov. Poleg tega hidroelastične opore na prednjih pritrditvah zadnje preme omogočajo različno togost v vzdolžni smeri (trdnejša lega na cesti) in v navpični smeri (večja prožnost za boljše dušenje in blaženje nepravilnosti na cesti).

Daljša medosna razdalja ter širši koloteki spredaj in zadaj aktivno prispevajo k želenemu dinamičnemu značaju vozila DS5. Prožnost amortizerjev je nastavljena tako, da zagotavlja dinamičnost in brezskrbnost v vseh okoliščinah, skladno z obljubami, ki jih izražata slog in nastavitve, značilne za vsak posamezni model iz linije vozil DS. Dobljeni rezultat je manjše zibanje in nagibanje karoserije v vseh okoliščinah. Ta dinamika v ničemer ne škoduje varnosti ali voznim lastnostim. Za zagotovitev popolne varnosti so vse izvedenke vozil DS5 serijsko opremljene s popolno zbirko sistemov za pomoč pri vožnji: sistem za nadzor stabilnosti vozila ESP z elektronskim nadzorom pogona na prednji premi in sistem za krmiljenje spodrsavanja pogonskih koles na zadnji premi, sistem proti blokiranju koles ABS s sistemom za pomoč pri zaviranju v sili in elektronskim razdelilnikom zavorne sile na zadnji premi, sistem za pomoč pri speljevanju navkreber (Hill assist).

Za prednjo premo veljajo različne nastavitve, ki so odvisne od tipa motorja ali celo od stopnje opremljenosti: glavni deli, na katere vplivajo te razlike so amortizerji in vzmeti. Izvedenka Hybrid4 ima 25-milimetrski stabilizacijski drog namesto 23,5. Nastavitve na zadnji premi so podobne kot spredaj zaradi razlikovanja izvedenk. 

Izvedenka Hybrid4 razpolaga s posebno zadnjo premo z več vodili. Ta tehnologija z več vodili omogoča vgradnjo elektromotorja na sredino preme, vključno z reduktorjem in prenosnimi gredmi. Ta sklop, ki je bil razvit za namestitev na različne platforme, je skupina izdelala na posebni liniji v Mulhousu, in je nato neposredno vgrajen na karoserijo v obratu, kjer proizvajajo vozila DS5 v Sochauxu.

Poleg zgradbe svoje osi razpolaga izvedenka HYbrid4 tudi s povsem specifičnimi nastavitvami. 

V primeru slabšega oprijema se lahko začasno in samodejno vključi način 4-kolesnega pogona (4WD), ki vozilu DS5 ponovno zagotovi boljši oprijem. Prenos moči med obema premama lahko poteka samodejno, da se izboljša oprijem, ne glede na uporabljeni način vožnje.

K dobri legi vozila DS5 na cesti aktivno pripomore tudi izjemna trdnost karoserije. To omogoča izjemno natančno obnašanje vozila na cesti, še toliko bolj, ker odpornost proti nagibanju zagotavlja izjemno dobro lego avtomobila. Zaradi izjemne odzivnosti na različne voznikove impulze je dinamičnost vozila DS5 v skladu z ostalimi modeli iz linije vozil DS. 

Tudi pnevmatike so posebej prilagojene, tako tipu motorja, kot tudi premeru uporabljenih platišč. Na voljo so 4 različne dimenzije, s pnevmatikami Michelin® 215/60 R 16 (Energy Saver) in 225/50 R 17 (Primacy HP). Continental nudi pnevmatike 235/45 R 18 (Sport Contact 3) in 235/40 R 19 (Sport Contact 3).


• Od 16 do 19-palčna platišča: stil in učinkovitost

CITROËN DS5 razpolaga s široko izbiro platišč, ki so vedno lita. Namestitev platišč velikosti od 16 do 19 palcev je odvisna od stopnje opremljenosti in tipa motorja. Njihova imena so naslednja: Airflow za 16-palčna, Houston za 17-palčna, Canaveral za 18-palčna (v črni svetleči barvi z diamantnim leskom ali v sivi svetleči barvi) in Cairns (v črni mat barvi z diamantnim leskom ali v sivi mat barvi) za 19-palčna. Motor THP 200 je serijsko opremljen z 19-palčnimi pnevmatikami.


• Krmilni mehanizem: eden od bistvenih delov, ki prispeva k užitku v vožnji

Elektrohidravlični servovolan na vozilu CITROËN DS5 se ponaša s posebno nastavitvijo, ki vozniku nudi pristne občutke. Sprogramirana pravila servopomoči v kombinaciji z nastavitvami prednje preme zagotavljajo odlično posredovanje informacij vozniku. Prenosno razmerje od 16 ali 16,1 proti 1, glede na posamezne izvedenke, ponuja odličen kompromis med potrebno živahnostjo in zagotavljanjem užitka v vožnji, dobro centriranje pri visoki hitrosti ter zelo enostavno uporabo pri vsakodnevni vožnji. Nanjo lahko čisto pozabimo, kar dokazuje na dobro prilagojenost. Da bi bili občutki pri vožnji čim bolj podobni občutkom v kupeju, je volan postavljen pod kotom 21° s pomočjo 3. kardanskega zgloba na volanskem drogu.


• Zavorni sistem: na nivoju lege na cesti

Deli zavornega sistema vozila CITROËN DS5 so dimenzionirani v skladu s prvotnimi tehničnimi specifikacijami, ki temeljijo na moči in vzdržljivosti. Sistem, ki ga je mogoče z lahkoto nadzorovati in je učinkovit v vseh okoliščinah, tudi po večkratnih izrazitih pritiskih na zavoro. Prednja prema je opremljena s hlajenimi kolutnimi zavorami premera 302 mm (THP 155, e-HDi 110 in HDi 160 s 16-palčnimi kolesi) ali premera 340 mm (na ostalih izvedenkah), medtem ko so na zadnji osi kolutne zavore premera 268 oziroma 290 mm pri izvedenkah z motorji THP 200 in Hybrid 4. 
5 - Optimizirana aerodinamična oblika

Aerodinamična oblika vozila DS5 ponuja več prednosti: nižjo porabo goriva in emisij CO2, ampak tudi boljšo akustiko in vozne lastnosti. Največ dela na tem področju je bilo posvečeno prilagajanju zunanjega stila in namestitvi nekaterih aerodinamičnih pripomočkov. 

Glede zunanjega stila, so bila glavna dela na prednjem čelnem delu namenjena obliki odbijača, študiji stebrička vetrobranskega stekla in izdelavi prezračevalnih odprtin, namenjenih pretoku zraka okoli prednjih koles. Na zadnji strani pa je DS5 opremljen s padajočo streho in ožjo karoserijo, kar prispeva k manjšemu vrtinčenju zraka in s tem tudi k manjši porabi. Poleg tega so v zadnja vogalna stekla iz polikarbonata vgrajeni še stranski deflektorji, ki prispevajo k boljšemu pretoku in manjšemu uporu zraka. 

Vozilo je opremljeno z nekaj aerodinamičnimi pripomočki: odprtina za zrak s prilagodljivim odpiranjem na prednjem delu, zaščite na podvozju, zavesice na prednjih kolesih, šoba za dovod zraka z lamelno rešetko pred prednjimi kolesi. 

Zaradi teh sprememb in prilagoditev ima CITROËN DS5 dobre aerodinamične karakteristike: Največji presek znaša 0,690, koeficient zračnega upora pa 0,294. 
6 - Zvočna izolacija

Zvočna izolacija igra pomembno vlogo tako pri zagotavljanju voznikovega udobja kot tudi ostalih potnikov v vozilu. Na vozilu DS5 so bili obdelani vsi viri hrupa, ki so bili zadušeni na zelo nizko raven. Izolirani so bili ne glede na to, ali je njihov izvor mehanski ali aerodinamični ... Noben hrup ne moti dobrega počutja potnikov ali škoduje mirnemu notranjemu ambientu. Tako kot na vozilu C5, so bila tudi na vozilu DS5 izvedena dela, namenjena izolaciji zunanjega hrupa, dušenju hrupa s cestne podlage, dušenju šumenja zraka (aerodinamični hrup).

Pri tem glavne spremembe zadevajo:  

· Karoserijo, na kateri so bili optimizirani zvari, z odebelitvijo pločevin na nekaterih glavnih področjih, z dodanimi ojačitvami v predelih, občutljivih na vibracije, kot je na primer stebriček vetrobranskega stekla ... Dodani so bili akustični vložki (na primer na okvirje vetrobranskih stekel) ali na spodnjem delu zadnjih vogalnih stekel. K dobri zvočni izolaciji prispeva tudi zadnje vogalno steklo iz polikarbonata. 

· Tudi odpiralni deli in bočna stran z okrasnim elementom prednjega blatnika (letev v obliki meča) so obdelani tako, da preprečujejo žvižganje. Preoblikovan je bil profil vratnih in okenskih tesnil z izboljšanimi izrezi in dodanimi nalitki. Za zmanjšanje virov aerodinamičnega hrupa so bili dodani številni elementi iz penaste gume, ki prispevajo k optimalni zatesnitvi in manjšemu uhajanju zraka. Za boljše tesnjenje so na ojačitvenih pločevinah vrat nameščene tesnilne folije in čepi. 

· V motornem prostoru so nameščeni številni absorpcijski vložki, ki prispevajo k dušenju hrupa, ki prihaja iz motornega prostora.

· V potniškem prostoru so na virih, ki povzročajo hrup, nameščeni absorpcijski vložki in protizvočne obloge.

· Tudi moteči hrupi in hrupi delovanja različnih delov so bili obdelani tako, da bi jih odpravili ali pa naredili prijetnejše za uho. 

Tudi hrup, ki ga povzročajo različni tipi motorjev, je bil obdelan zato, da bi bil njihov zvok bolj zamolkel in istočasno, da bi čim bolj zmanjšali moteči hrup, ki ga ti motorji povzročajo. Poleg tega je motor THP 200 opremljen s tehnologijo "Sound System", ki prispeva k drugačni zvočni barvitosti med pospeševanji.  

7 - Funkcije
• Varnost


Barvni projektor za prikaz podatkov na vetrobranskem steklu.

Poseben projektor projicira bistvene informacije za vožnjo neposredno na vetrobransko steklo v voznikovem vidnem polju.Položaja tega prikazovalnika vozniku omogoča krajši odzivni čas v nujnih primerih, ker mu ni treba odvračati pogleda s ceste. Informacije so projicirane na prosojni zaslon, nameščen na armaturni plošči, nad instrumentno ploščo. Ta prikaz se upravlja prek treh klecnih stikal, nameščenih na strešni konzoli: eno je namenjeno aktiviranju sistema (opravljena izbira se shrani za morebitni samodejni prikaz zaslona ob vključitvi kontakta). Drugi 2 klecni stikali sta namenjeni nastavljanju svetlosti in višine prikazanih informacij.

Na zaslonu so prikazane naslednje informacije: 

· hitrost,

· izbrano hitrost regulatorja ali omejevalnika hitrosti,

· navodila navigacijskega sistema.

Pri izvedenki Hybrid4 se ob prehodu vozila v način delovanja na izključno električni pogon "Zéro émission", spremeni barva informacije za hitrost vozila iz bele v modro. 

CITROËN eTouch

Slogan znamke CREATIVE TECHNOLOGIE (kreativna tehnologija) se znova odlikuje na vozilu CITROËN DS5 s funkcijo CITROËN eTouch, ki ponuja 4 storitve: 

• CITROËN Klic v sili z lokalizacijo vozila: izbira varnosti

V primeru prometne nesreče ali slabega počutja posameznega udeleženca v prometu je za povezavo s službo CITROËN Urgence dovolj že en sam pritisk na tipko "SOS". Zaradi kakovostnejše obravnave operater identificira klic in določi kraj dogodka v jeziku države, kjer je avto registriran ter po potrebi pošlje pomoč na kraj dogodka. V primeru hujše nesreče, kjer se sproži najmanj ena varnostna blazina, avto samodejno sproži klic v sili. Zaradi te storitve so vozila novi CITROËN C4, C5, DS3 in DS4 že prejela nagrado Euro NCAP Advanced. To je nagrada, ki potrjuje prizadevanje znamke Citroën na področju kreativnih tehnologij, uporabnih v vsakdanjem življenju. 

• CITROËN Klic pomoči na cesti z lokalizacijo vozila: izbira brezskrbnosti

Za povezavo s službo CITROËN Assistance v primeru okvare vozila zadostuje pritisk na gumb z znakom "dvojne puščice". Operater identificira in določi kraj klica ter zbere prve informacije za diagnostiko avtomobila. Tako je čas, potreben za posredovanje, krajši, in napaka je odpravljena v najkrajšem možnem času.

• CITROËN EcoDriving: izbira okolja

S to novo storitvijo avtomobil posredujejo informacije, ki zadevajo porabo goriva, neposredno v osebni kotiček MyCITROËN na internetu ali na iPhone-u – z aplikacijo CITROËN eTouch – ki ponuja priporočila in nasvete za zmanjšanje porabe goriva ter emisije CO2. 

• CITROËN Virtualna knjižica vzdrževanja: izbira enostavnosti

Še vedno prek osebnega kotička MyCITROËN na internetu ali na iPhone-u – z aplikacijo CITROËN eTouch – avto sproti obvešča uporabnika o vzdrževalnih pregledih in servisnih posegih, ki jih je treba opraviti kot tudi prikaz opozoril, ki zadevajo vozilo v realnem času.

Opozorilnik nenamerne menjave voznega pasu (Afil) druge generacije

Opozorilnik nenamerne menjave voznega pasu (AFIL) je ena od rešitev proti premajhni zbranosti za volanom, ki je kriva za del prometnih nesreč, predvsem na avtocestah.

Ta sistem nove generacije "odčitava" cesto s pomočjo digitalne kamere na zgornjem delu vetrobranskega stekla. Sistem s pomočjo odčitavanja, ki poteka nekaj metrov pred vozilom, hitreje zazna neprekinjene ali prekinjene bele črte na cestišču ter voznika opozori, ko vozilo skrene s svojega voznega pasu. Sistem, ki ga je mogoče izklopiti, deluje od 80 km/h dalje. Pri prekoračitvi črte brez vključenega smerokaza, voznika na to opozorita 2 vibratorja, vgrajena v sedišču voznikovega sedeža. V sedišču voznikovega sedeža se vključi vibrator na strani, kjer je bila zaznana prekoračitev črte.

Opozorilo o prenizkem tlaku v pnevmatikah

Opozorilo o prenizkem tlaku v pnevmatikah Najprej zadeva varnost potnikov v vozilu in tudi ostalih udeležencev v prometu ter zunanjih objektov, na katere lahko vpliva eksplozija pnevmatike. Padec tlaka v eni od pnevmatik za 0,3 bara je tako javljen z dvojnim opozorilom, zvočnim in vizualnim. Padec tlaka za 0,6 bara, ki je sinonim za predrto pnevmatiko, dopolnjuje še prižig opozorilne lučke Stop. Še ena prednost tega sistema je, da spodbuja lastnika k upoštevanju predpisanih tlačnih vrednosti v pnevmatikah. Ustrezno napolnjene pnevmatike prispevajo k manjši porabi goriva in emisijam CO2, manjši obrabi in hrupu pnevmatik, vozniku in potnikom v vozilu pa zagotavljajo prvovrstne vozne lastnosti vozila DS5. 

• Sistemi za pomoč pri vožnji

Kamera za vzvratno vožnjo

Kamera za vzvratno vožnjo, ki je neopazno vgrajena nad registrsko tablico zadaj, posreduje barvno sliko na zaslon navigacijskega sistema, ki je sistematično vključen v opremo. Ta se samodejno vključi ob vključitvi vzvratne prestave. Slika vključuje barvne oznake: rdeče, ki označujejo meje zadnjega odbijača in zelene, ki kažejo smer premikanja DS5. Ta kamera dopolnjuje tipala oddaljenosti od ovire, ki so še vedno prisotna. Informacije s teh tipal so prikazane na manjši silhueti vozila v zgornjem desnem kotu zaslona.
Večfunkcijski zaslon za navigacijo

Na zaslonu za navigacijo, ki se nahaja na osrednji konzoli, je zbrana večina funkcij, ki so povezane z navigacijskim sistemom, avdio sistemom, konfiguracijo in telefonijo. Nahaja se na zadnji strani prestavne ročice  in dopolnjuje funkcije, ki so prisotne tudi na osrednji konzoli. Ker pri njegovem upravljanju vozniku ni treba odvračati pogleda s ceste, pripomore k večji varnosti. 

Statična osvetlitev pri zavijanju

Celoten izbor vozil razpolaga s statično osvetlitvijo pri zavijanju, ki zagotavlja "vogalno" osvetlitev, ki je koristna v številnih situacijah. V povezavi s prednjimi meglenkami omogoča osvetlitev območja do kota 75° na desni ali levi strani vozila. Ta funkcija, ki omogoča, da voznik pri zavijanju vidi v smeri vožnje, se je izkazala kot zelo koristna v številnih situacijah: na neosvetljenem parkirišču z ovirami, na križišču sredi divjine ... Samodejno statično osvetlitev pri zavijanju, z možnostjo izklopa prek potovalnega računalnika, aktivirajo različni parametri: hitrost vozila, kot obračanja volana ali smerokaz.

Dvofunkcijski ksenonski smerni žarometi

CITROËN DS5 je lahko opremljen z dvofunkcijskimi ksenonskimi smernimi žarometi, ki zagotavljajo dodatno osvetlitev, ki koristi tako varnosti kot ugodju v vožnji. Ti žarometi, ki svetijo v barvi, podobni naravni svetlobi, manj utrujajo oči, s svojo izjemno močjo pa prispevajo k boljši preglednosti ceste in nevarnosti na cesti. Ta svetlobni snop, ki je tudi smerno prilagodljiv, je usmerjen v smeri ovinka. Kot, pod katerim se žarometi zasukajo, je na notranji strani zavoja večji in znaša do 15°. Odvisen od dveh parametrov: hitrosti vozila in kota zasuka volanskega obroča. Ta funkcija je aktivna tako pri vključenih zasenčenih lučeh kot pri dolgih lučeh.


Samodejno vklapljanje dolgih luči

Za več udobja in brezskrbnosti med nočnimi vožnjami je prek gumba, nameščenega na dosegu voznikove leve roke, mogoče vklopiti funkcijo za samodejno vklapljanje dolgih luči. 

Njeno delovanje upravlja kamera, ki je se nameščena na zgornjem delu vetrobranskega stekla. Ta zaznava zlasti prisotnost drugih avtomobilov, ki vozijo v isto ali v nasprotno smer, in omogoča nadzor samodejnega upravljanja vklapljanja in izklapljanja dolgih luči.

Sistem za pomoč pri speljevanju navkreber (hill assist)

Sistem za pomoč pri speljevanju navkreber, s katerim je opremljen celoten izbor vozil, olajša manevriranje na strminah. Ta sistem na strminah z naklonom, večjim od približno treh stopinj, po odmiku noge z zavornega pedala, za nekaj sekund zadrži vozilo CITROËN DS5 na mestu. Tako ima voznik na voljo dovolj časa, da z desno nogo doseže pedal za plin, da bi avto speljal.


Elektronski nadzor pogona

Ko se poslabšajo vremenske razmere, predstavlja elektronski nadzor pogona, ki je bolj učinkovit od običajnih sistemov za krmiljenje spodrsavanja pogonskih koles, dejansko pomoč pri vožnji. Prisoten je na vseh izvedenkah vozila DS5, vključno z izvedenko Hybrid4. Sistem, ki je vedno v pripravljenosti, deluje samostojno, da pomaga vozniku zlasti na zasneženih in poledenelih cestah. Ta funkcija, namesto, da bi prekinila pospeševanje med spodrsavanjem pogonskih koles, stalno išče najboljšo možno stopnjo oprijema, tako da po potrebi odobri samo rahlo spodrsavanje koles. Ta nadzor spodrsavanja pogonskih koles omogoča vozniku nadaljevanje vožnje v večini primerov, v katerih je prej brez te funkcije ostal blokiran. Kljub temu, da ni tako učinkovit kot vozila na 4-kolesni pogon, je večina strank z njim zadovoljna, še posebej, če je vozilo opremljeno z zimskimi pnevmatikami.

Pri izvedenki Hybrid4 je ta funkcija še dodatno okrepljena s klasičnim sistemom za krmiljenje spodrsavanja pogonskih koles na zadnji premi, medtem ko slednjo poganja elektromotor.


Regulator in omejevalnik hitrosti z možnostjo programiranja

Omejevalnik in regulator hitrosti je možno programirati. Poleg običajne uporabe je glede na izvedenko mogoče s pomočjo potovalnega računalnika ali avtoradia predhodno programirati 5 različnih hitrosti v skladu s svojimi navadami in veljavnimi omejitvami, ki jih je tako mogoče enostavno uporabiti. Poleg enostavne uporabe ta funkcija vozniku omogoča, da ostane bolj osredotočen na vožnjo.


Indikator spremembe prestavnega razmerja

Da bi zadovoljil vse večjo zaskrbljenost uporabnikov glede porabe goriva in izpustov toplogrednih plinov, DS5 ponuja sistem za pomoč, ki uporabniku pove, kdaj je najprimernejši trenutek za menjavo prestavnega razmerja na menjalniku. Indikator spremembe prestavnega razmerja (ICR) je na voljo na celotnem izboru vozil, opremljenih z ročnim menjalnikom, razen pri motorju THP 200 in izvedenki Hybrid4. Voznik je obveščen s prikazom, ki se pojavi na sredini merilnika vrtljajev, ki označuje, katero prestavo mora vklopiti za bolj varčno vožnjo.

Ta tehnologija, ki je še posebej primerna za sodobne motorje z visokim navorom pri nizkih vrtljajih, obvesti voznika, da lahko prestavi v višjo prestavo. V določenih primerih lahko celo predlaga, da preskoči eno ali dve prestavi (npr. da prestavi v 5. prestavo, medtem ko je vključena 3. prestava), in to brez kakršnega koli tveganja za varnost ali za mehanske dele.

Indikator spremembe prestavnega razmerja predstavlja eno od pomoči pri vožnji. Voznik lahko popolnoma prostovoljno odloča, ali bo oziroma ne bo upošteval ponujenih predlogov.

Navigacijski sistem eMyWay s prikazom najvišjih dovoljenih hitrosti

Navigacijski sistem eMyWay, ki ga ponuja CITROËN DS5, ima številne funkcije, s katerimi lahko zadovolji svoje uporabnike. V povezavi z zaslonom visoke ločljivosti omogoča izjemno pregleden in natančen 2D/3D prikaz. eMyWay deluje na podlagi 30 GB trdega diska, ki vključuje vse informacije. 

Med številnimi funkcijami in informacijami, ki so na voljo, si velja zapomniti informacijo za najvišjo dovoljeno hitrost na uporabljeni cesti, združljivost z iPod-om z možnostjo predvajanja številnih formatov (ACC, FLAC, OFF, OGG in WMA) in avdio pretakanje vsebin Bluetooth, ki omogoča poslušanje glasbenih datotek, shranjenih na mobilnem telefonu.

Zaslon navigacijskega sistema se uporablja tudi za projiciranje slik s kamere za vzvratno vožnjo, s katero je vedno povezan.

• Dobro počutje in udobje

Prostoročni dostop in zagon motorja

Ta funkcija omogoča dostop v vozilo CITROËN DS5 in zaganjanje motorja, tako da se lahko obdrži elektronski ključ pri sebi. 

Sistem deluje s pomočjo anten, nameščenih v zunanjih kljukah, ki zaznajo prisotnost elektronskega ključa v premeru 2 metrov in odobrijo eventualno odklepanje vozila. Senzor, ki je vgrajen v kljuko, zazna prisotnost roke med kljuko in pločevino vrat ter v hipu ukaže odklepanje vozila DS5. Vozilo se zaklene ob dotiku temu namenjenega področja, ki je tudi opremljen s senzorjem, na zunanji strani kljuke. Zaklepanje avtomobila je potrjeno s preklopom obeh zunanjih ogledal in utripanjem smerokazov.

Motor se zažene in zaustavi s pritiskom na gumb za zagon "START STOP", nameščenim na armaturni plošči. Ta manever je dovoljen, ko notranji senzorji zaznavajo prisotnost elektronskega ključa. Pri izvedenki Hybrid4 je zagon motorja potrjen s prižigom kontrolne lučke READY na instrumentni plošči. Če zapustimo avtomobil pri delujočem motorju, se iz varnostnih razlogov ne prekine delovanje motorja, vendar pa po zaustavitvi motorja tega ni več mogoče ponovno zagnati. 

Med vožnjo se lahko motor zaustavi s pridržanjem gumba za zagon motorja za več kot 3 sekunde. 

Elektronski ključ je ohranil svoje tradicionalne funkcije odklepanja in zaklepanja vrat ter prtljažnika.

Pri izvedenkah z osnovno stopnjo opremljenosti je mogoče vozilo zagnati s pritiskom na gumb šele po vstavitvi ključa v za to predvideno ležišče.

Električni sedeži 

K še večjemu udobju, ki je običajno za vozila znamke Citroën, prispeva sistem za masažo hrbta, ki je na voljo za voznika. Ta se aktivira na voznikovo zahtevo in izboljšuje že tako odlično sedalno udobje, z dodatkom funkcije, ki sprošča in je še posebej koristna na dolgih potovanjih.

Pri izvedenkah z usnjenim oblazinjenjem je prisotna funkcija nastavitve dolžine sedišča pri voznikovem sedežu (Usnje Claudia in Usnje Club) in pri sovoznikovem sedežu (Usnje Club).
Avtomatska klimatska naprava

Avtomatska klimatska naprava v vozilu CITROËN DS5 ponuja številne funkcije za izboljšanje udobja potnikov. 

Razpolaga s tremi različnimi nastavitvami pretoka zraka za zadovoljitev na temperaturo različno občutljivih potnikov. Tri načini delovanja: blagi, srednji in intenzivni, ki jih izbiramo s tipko auto na klimatski napravi, so prikazani s prižigom ene, dveh ali treh kontrolnih lučk na tem gumbu. 

Funkcija AC MAX aktivira različne parametre, da čim prej doseže pretok maksimalno hladnega zraka.

Samodejni način recikliranja zraka omogoča samodejno aktiviranje recikliranja ob zaznavi onesnaženosti zraka, ki vstopa v avtomobil. 

Klimatska naprava je opremljena tudi z aktivnim ogljikovim filtrom, ki močno zmanjša vstop škodljivim delcem iz zunanjosti.

Avdio sistem

CITROËN DS5 je opremljen z avdio sistemom, ki vključuje program za obdelavo zvoka, ki omogoča boljši prostorski zvok; tako prispeva k pristnemu in dobro razporejenemu zvoku po celotnem potniškem prostoru.

Ta sistem temelji na treh različnih obdelavah:

· program za obdelavo zvoka, ki omogoča homogeno predvajanje glasbe in glasov po potniškem prostoru, 

· tehnologija prostorskega ozvočenja (Arkamis ®), ki daje občutek kakovosti in stvarnosti,

· pristen zvok, ki odpravi pomanjkljivosti zaradi fizikalnih omejitev zvočnikov in omejitev v potniškem prostoru, za ustvarjanje jasnega in razsežnega ozvočenja.

V odlagalnem mestu prednjega naslona za roke sta na voljo USB in jack priključek, ki omogočata priključitev različnih prenosnih naprav. Te naprave se lahko upravljajo prek upravljalnih gumbov avdio sistema.

Za bolj zahtevne stranke je sicer na voljo visokokakovostna ponudba. Ta sistem Hi-Fi, proizveden v sodelovanju z družbo DENON®, ki je strokovnjak za to področje, razpolaga z 10 zvočniki, med katerimi je osrednji kanal spredaj, nizkotonski zvočnik v desni oblogi prtljažnega prostora ter digitalni ojačevalnik. Ponuja izjemno skladno zvočno okolje brez popačenja in predvaja zelo globoke, nizke in srednje nizke frekvence zvočnega spektra. 

Električna pomožna zavora

CITROËN DS5 je opremljen z električno pomožno zavoro. S popolnoma samodejnim delovanjem se sprosti ob speljevanju vozila, takoj po prenosu rahlega navora na pogonska kolesa in se aktivira samodejno ob prekinitvi kontakta. Voznik jo lahko po svoji volji uporablja s pomočjo ročice, nameščene na osrednji konzoli. 

V dvignjenem položaju zagotavlja zakonsko predpisano varnostno funkcijo namesto glavne zavore; v tem primeru ostane sistem za nadzor stabilnosti vozila ESP še vedno aktiven, da se prepreči kakršna koli nevarnost. Poleg tega se v primeru odpiranja voznikovih vrat pri delujočem motorju in nezategnjeni zavori oglasi zvočni opozorilnik, ki potnike opozori, da jo je treba aktivirati.

Funkcija Black Panel

Funkcija Black Panel omogoča izklop večine zaslonov na armaturni plošči prek vklopne tipke na osrednji čelni plošči pri modelih, opremljenih z navigacijskim sistemom ali prek menija "list" pri modelih brez navigacijskega sistema. Prižgana ostane samo hitrost in opozorilne lučke. Vsak prikazovalnik se lahko znova prižge po posredovanju voznika (na primer po spreminjanju izbrane hitrosti pri regulatorju hitrosti) ali zaradi posredovanja pomembne informacije (na primer prižig opozorilne lučke za minimalno količino goriva). Ob vklopu funkcije black panel se ne spremenijo informacije na prikazovalniku podatkov na vetrobranskem steklu. Funkcija Black Panel lahko pri nočnih vožnjah močno izboljša udobje potnikov, še zlasti otrok.

8- Uporaba okolju prijaznih materialov in reciklaža ob koncu življenjske dobe

CITROËN DS5 je bil zasnovan tako, da bi čim manj obremenjeval okolje z uporabo okolju prijaznih materialov namesto plastike fosilnega izvora. Na vozilu DS5 znaša skupna masa polimerov približno 20 % skupne teže. Okolju prijazni materiali, sestavljeni iz 30 % naravnih materialov in 70 % iz recikliranih materialov predstavljajo približno 20 % od 270 kg skupne mase polimerov (ali plastičnih materialov), ki se uporabljajo pri vozilu DS5. Okolju prijazni materiali se uvrščajo v tri različne družine: 

· reciklirani plastični materiali,

· Materiali naravnega izvora (les, rastlinska vlakna, itd.),

· biomateriali (polimeri, ki ne izhajajo iz petrokemične industrije, ampak iz obnovljivih virov).

Okolju prijazne materiale najdemo na približno petdesetih delih ali funkcijah vozila. Med najpomembnejšimi so prednji odbijač, školjke sedežev, plošče vrat, ohišja žarometov, talne obloge in preproge ter zadnja polica …

Okoljski odtis se kaže tudi v recikliranju ob koncu življenjske dobe vozila. Ob upoštevanju tega že pri snovanju vozila DS5, so bili pri izbiri materialov sprejeti strožji predpisi. Za zagotavljanje visoke stopnje reciklaže so bili izvedeni naslednji ukrepi:

· uporaba tistih materialov, ki so znani po svoji zmožnosti recikliranja, 

· zmanjšanje različnih vrst plastike zaradi lažjega sortiranja,

· uporaba iste vrste plastike pri posameznih večjih funkcijah zaradi recikliranja celotnega sklopa,

· vključitev že recikliranih materialov za povečanje dejanskega recikliranja odsluženih vozil.

Za lažje razstavljanje ob koncu življenjske dobe so strokovnjakom za recikliranje na voljo informacije o predhodni obdelavi in razstavljanju izrabljenih vozil prek baze podatkov (IDIS: International Dismantling Information System), pri čemer so plastični in gumijasti deli označeni zaradi lažje reciklaže.

Ti ukrepi pomagajo zagotavljati 95 % stopnjo predelave in 85 % stopnjo recikliranja v skladu z ISO standardom 22 628. 

9 - Kakovost

Prihod novega visokokakovostnega vozila zahteva upoštevanje določenih pravil za zadovoljitev kupcev. Med te sodijo kakovost izdelave, opazna kakovost in zanesljivost. Za dosego teh zapovedi je bila kakovost v širšem pomenu besede prisotna že od same priprave tehničnih predpisov dalje, z jasnimi cilji, da zavzame položaj med primerljivimi vozili istega razreda na tržišču. 

Najprej so uporabljeni številni, na drugih modelih znamke ali skupine PSA preizkušeni sestavni deli. Nato so bile na razvitih novih tehnologijah izvedene številne natančne nastavitve, zato da bi lahko zagotovili njihovo nemoteno delovanje že na samem začetku prodaje vozila DS5.

V različnih fazah razvoja in s predserijskimi vozili, ki se že nekaj mesecev vozijo po cestah, je bilo prevoženih skoraj dva milijona kilometrov, da bi pred začetkom serijske proizvodnje odpravili najmanjše pomanjkljivosti. 

Občutljivim vidnim delom, kot so kromirani deli, med katerimi izstopajo letve v obliki meča nad prednjima blatnikoma, ali sedeži v usnju "Bracelet", ki spominjajo na pašček na uri, je bila namenjena prav posebna pozornost tako pri ustreznem pakiranju pri prevozu, kot tudi pri njihovi montaži. Da bi proizvodnja lahko potekala čim bolj brez napak, so bila za operaterje in nadzornike organizirana posebna izobraževanja.

Za doseganje želene ravni kakovosti v tovarni že na samem začetku prodaje se pri proizvodnji DS5, ki poteka v Franciji v proizvodnem središču Sochaux, izvajajo številne posebne kontrole. Tako se izvajajo pogostejše in bolj natančne kontrole videza, geometrijske usklajenosti, ustreznosti, tesnjenja, kakovosti in funkcionalnosti. Vsako proizvedeno vozilo je preizkušeno na preizkusni progi med vožnjo, da se preveri pravilno delovanje vseh njegovih sklopov in opreme, funkcionalne ali za udobje. 

Preden zapusti proizvodni obrat, je vsak DS5 zaščiten s posebnimi zaščitami, da se zmanjša nevarnost poškodb med prevozom do prevzemnega mesta za predajo strankam. Za prodajna mesta so bila pripravljena posebna navodila za pripravo novih vozil, kjer je med drugim tudi določeno, da mora biti vozilo zaščiteno s posebno zaščitno prevleko, katero je treba odstraniti z vozila v strankini prisotnosti.



